送余京同年兄通判嵐州
作者：蘇轍
朝代：宋

paragraphs: 矯矯吳越士，遠爲并代行。
寒暄雖云異，慷慨慰平生。
我昔在濟南，君時事淄青。
連年食羊炙，便欲忘蓴羹。
問君棄鄉國，何似敝屣輕。
丈夫事所志，歸去無田耕。
閑官少愧耻，教子終餘齡。
定心養浩氣，閉目收元精。
此志我亦然，偶與長者并。
會合不可期，未易夸者評。